Bryan Clay
Bryan Ezra Tsumoru Clay (sündinud 3. jaanuaril 1980 Texases Austinis) on USA kümnevõistleja, olümpiavõitja. Clay isa Greg Clay on afroameeriklane ja ema Michele Ishimoto on Jaapani immigrant USA-s. Bryani noorem vend Nikolas on samuti kergejõustiklane. Vanemad lahutasid, kui Bryan algkoolis käis, ja sellest ajast kasvatas teda põhiliselt ema. Kümnevõistlusega hakkas Clay tegelema olümpiapronksi Chris Huffinsi õhutusel, kes ise loobus spordist pärast Sydney olümpiamänge. Kogu Clay kümnevõistlejakarjääri jooksul on teda treeninud Mike Barnett. 2004. aasta sisemaailmameistrivõistlustel Budapestis juhtis Clay veel enne viimast ala, 1000 m jooksu, 38 punktiga Roman Šebrle ees, aga jäi viimasel alal isikliku rekordi püstitamisest hoolimata 10-sekundilise kaotusega ala võitnud Šebrlele 6. kohale ja üldarvestuses 73-punktise kaotusega võitjale pidi vastu võtma hõbemedali (Šebrle 6438, Clay 6365). Clay sai kaks alavõitu (60 m jooksus ja 60 m tõkkejooksus) ning püstitas 5 isiklikku rekordit (kõik peale kaugushüppe ja kuulitõuke). Talle järgnesid Lev Lobodin Venemaalt, Aasia rekordi püstitanud Dmitri Karpov Kasahstanist ja Erki Nool Eestist. 2004. aasta suveolümpiamängudel Ateenas võitis Clay kaks esimest ala, 100 m jooksu (10,44) ja kaugushüppe (7.96), aga edaspidi ei suutnud ta vastu panna olümpiarekordi 8893 punkti püstitanud Šebrlele. Clay saavutas 8820 punktiga hõbemedali, edestades Aasia rekordi 8725 püstitanud Karpovit. Nool jäi 8. kohale. 2005. aasta MM-il Helsingis tuli Clay 8732 punktiga maailmameistriks, saavutades koguni viis alavõitu: 100 m jooksus (10,43), 400 m jooksus (47,78), 110 m tõkkejooksus (14,43), kettaheites (53.68) ja odaviskes (72.00). Ta juhtis võistlust pärast kolme esimest ala ja alates viiendast alast kuni lõpuni. Talle järgnesid 8521 punktiga Šebrle, kes võitis kaugushüppe ja kuulitõuke, ning 8385 punktiga Ungari sportlane Attila Zsivóczky, kes võitis kõrgushüppe. Kristjan Rahnu saavutas 8223 punktiga 6. koha. 2006. aasta sisemaailmameistrivõistlustel Moskvas võitis Clay kolm ala: 60 m jooksu (6,67), kõrgushüppe (2.10) ja 60 m tõkkejooksu (7,83). Ta püstitas ka kaks isiklikku rekordit: kõrgushüppes ja teivashüppes (4.60). Ta juhtis algusest kuni eelviimase alani, kuigi jäi teivashüppes viimaseks, aga kaotas üldarvestuse esikoha kaks viimast ala võitnud André Niklausile (6192 ja 6187 punkti). Järgnesid 6131 punktiga Šebrle, kes võitis kaugus- ja kõrgushüppe, ning isikliku rekordi 6062 punktiga Kristjan Rahnu. 2007. aasta MM-il Jaapanis Ōsakas võitis Clay kaks esimest ala: 100 m jooksu (10,44) ja kaugushüppe (7.65). Kuulitõukega möödus temast selle ala võitnud Jamaica sportlane Maurice Smith ja kõrgushüppega selle ala võitnud Šebrle. Järgnenud 400 m jooksus sai Clay vigastada ja pidi katkestama. Šebrle möödus Smithist alles eelviimase ala, odaviskega, mille ta võitis, ja tuli 8676 punktiga maailmameistriks. Järgnesid Smith (Jamaica rekord 8644) ja Karpov (8565). Andres Raja oli 16. 2008. aasta sisemaailmameistrivõistlustel Hispaanias Valencias võitis Clay kolm esimest ala: 60 m jooksu (6,71), kaugushüppe (7.75) ja kuulitõuke (16.21). See viimane oli isiklik rekord. Ta ähvardas juba purustada maailmarekordi ja võitis ka 60 m tõkkejooksu 7,86-ga, aga 1000 m jooksus jäi viimaseks ega suutnud rekordit püstitada. Clayle (6371 punkti) järgnesid Andrei Kravtšenko (Valgevene rekord 6234) ja Karpov (6131). Andres Raja oli 6. 2008. aasta suveolümpiamängudel Pekingis tuli Clay olümpiavõitjaks. Ta võitis kaks esimest ala, 100 m jooksu (10,44) ja kaugushüppe (7.78), ning kolmandal alal, kuulitõukes püstitas 16.27-ga isikliku rekordi. Kindla võidu sai ta ka kettaheites (53.79). 1500 m jooksu aeg oli tal küll üle 5 minuti, aga siiski saavutas ta 8791 punktiga kindla olümpiavõidu. Järgnesid Kravtšenko (8551) ja Leonel Suárez (Kuuba rekord 8527). 2010. aasta sisemaailmameistrivõistlustel Dohas saavutas Clay ainult ühe alavõidu (60 m jooksus 6,67) ega püstitanud ainsatki isiklikku rekordit, aga ometi juhtis ta algusest lõpuni (välja arvatud kahe ala järel) ja tuli 6204 punktiga maailmameistriks, edestades oma kaasmaalast Trey Hardeed (6184) ja Venemaa sportlast Aleksei Drozdovi (6141).